Video Fenomenul îngrozitor care se repetă an de an în Bârlad. Mii de peşti sunt găsiţi morţi în albia râului din cauze încă necunoscute
Lipsa precipitaţiilor are efecte adverse şi asupra mediului acvatic. Mii de peşti au fost găsiți morţi în albia râului Bârlad, zilele trecute, cel mai probabil, din cauza debitului scăzut de apă. Autoritățile iau în calcul şi posibilitatea unei poluari chimice, iar comisarii Gărzii de Mediu fac acum analize pentru a afla ce s-a întâmplat de fapt.
Fenomenul îngrozitor a fost observat săptămâna trecută, când mii de peşti, de toate mărimile, pluteau pe apele râului Bârlad. Pe lângă peisajul dezolant, mirosul lăsat în urmă era unul insuportabil, iar acum specialiștii caută soluţii, pentru că situaţia nu e una nouă.
Gabriel Cristian Laicu, comisar şef Garda de Mediu Vaslui: Am monitorizat râul Bârlad pe o distanță de circa doi kilometri. Am constatat mortalitate piscicolă, pe o distanţă de circa două-trei sute de metri.
Vasile Negru, director AJVPS Vaslui: Noi i-am informat şi i-am sesizat şi anul trecut că am avut asemenea poluări pe râul Bârlad, unde la fel a murit o cantitatea destul de mare de peşte.
Situaţia se repetă în fiecare an
Iar până la găsirea unor soluţii, comisarii Gărzii de Mediu încearcă să afle care este cauza care a dus la acest dezastru ecologic.
Vasie Negru, director AJVPS Vaslui: Această situaţie se repetă an de an. Cauzele pot fi două. Una este o eventuală poluare a apei cu cantităţi de apă netratate, netrecute prin staţii şi ar mai fi o cauză, reducerea considerabilă a debitului de apă din râul Bârlad.
Gabriel Cristian Laicu, comisar şef Garda de Mediu Vaslui: E o perioadă secetoasă, debitul este de circa 7 litri pe secundă, ceea ce este foarte mic. Practic, Bârladul este o cuvetă goală.
Dezastrul de pe apele râului Bârlad vine după ce în urmă cu ceva timp, Asociația Județeană a pescarilor și vânătorilor din județul Vaslui a investit bani grei pentru a popula râul cu peşte. Debitul de apă a ajuns la 150 de litri pe secundă, mult prea puţin, iar comisarii Gărzii de Mediu urmează să afle acum dacă aceasta a fost cauza morţii peştelui sau dacă este vorba despre o poluare chimică.